Ebrâhim Ra'isi
Ebrâhim Ra'isi er en iransk religiøs lærd og jurist.
Ebrâhim Ra'isi blev valgt som Den Islamiske Republik Irans nye præsident i 2021 efter at have tabt præsidentvalget til Hasan Rouhâni i 2017. Ra'isi har i mange år været topjurist i Den Islamiske Republik, blandt andet som den øverste chef for det juridiske system i 2019-2021.
Ra'isi bliver betragtet som en ultrakonservativ politiker med fuldstændig loyaltitet – og tætte bånd – til landets øverste leder, Ali Khâmene'i. Han anses også for at være en sandsynlig afløser for Khâmene'i som den religiøse og politiske leder af Den Islamiske Republik Iran.
I international regi, blandt andet hos Amnesty International, har Ra'isi et blakket ry. Han er som aktivt ansvarlig sat i forbindelse med massehenrettelserne af politiske fanger i de iranske fængsler i 1988. Han er derfor på USA's sanktionsliste og anklaget af det internationale samfund, herunder FN's specialrapportører for forbrydelser mod menneskeheden. Dette vil næppe gøre det i forvejen anstrengte forhold mellem såvel Vesten generelt som USA specielt og Iran bedre.